Soektog na vermiste peuter eindig tragiesFoto: Verskaf. Die liggaam van die tweejarige Ntlaleng Kgola wat vermis geraak het toe haar ouers, vermoedelik onder die invloed van alkohol, aan die slaap geraak het, is gevind. Lt.kol. Moatshe Ngoepe, woordvoerder van die polisie, het die nuus Maandagmiddag aan Maroela Media bevestig. “Haar liggaam is so ŉ rukkie gelede deur die polisie opgespoor. Sy het geen sigbare beserings opgedoen nie en geen vuilspel word in dié stadium vermoed nie,” het Ngoepe gesê. Ngoepe het gesê die nadoodse ondersoek sal die oorsaak van haar dood bepaal. Maroela Media het vroeër berig die polisie in Limpopo het ŉ volskaalse soektog na Ntlaleng van stapel gestuur nadat sy Sondag in die Witpoort-omgewing buite Lephalale vermis geraak het. Ngoepe het gesê Ntlaleng se ouers, wat vermoedelik dronk was, het saam met Ntlaleng en haar vierjarige suster van die dorp af huis toe geloop. Die ouerpaar het toe glo besluit om te rus en het onder ŉ boom aan die slaap geraak. “Toe hulle later, omstreeks 19:00, wakker word, kon hulle die tweejarige nie opspoor nie,” het Ngoepe gesê. Die ouerpaar het die polisie van die voorval in kennis gestel.